Illum, il-Kummissjoni adottat regoli ġodda dwar is-Software b'Sors Miftuħ li se jippermettu li s-soluzzjonijiet tas-software tagħha jkunu aċċessibbli għall-pubbliku kull meta jkun hemm potenzjal ta' benefiċċji għaċ-ċittadini, għall-kumpaniji jew għal servizzi pubbliċi oħra. L-istudju tal-Kummissjoni li sar dan l-aħħar dwar l-impatt tas-Software u Hardware b'Sors Miftuħ fuq l-indipendenza teknoloġika, il-kompetittività u l-innovazzjoni fl-ekonomija tal-UE wera li l-investiment f'sors miftuħ iwassal, bħala medja, għal redditi erba' darbiet ogħla. Is-servizzi tal-Kummissjoni se jkunu jistgħu jippubblikaw il-kodiċi tas-sors tas-software tagħhom fi żmien ferm iqsar u b'inqas burokrazija. Il-Kummissarju għall-Baġit u l-Amministrazzjoni, Johannes Hahn, qal: “Is-sors miftuħ joffri vantaġġi kbar f'qasam fejn l-UE jista' jkollha rwol ewlieni. Ir-regoli l-ġodda se jżidu t-trasparenza u se jgħinu lill-Kummissjoni, kif ukoll liċ-ċittadini, il-kumpaniji u s-servizzi pubbliċi madwar l-Ewropa, biex jibbenefikaw mill-iżvilupp ta' software b'sors miftuħ. L-applikazzjoni tal-isforzi kollettivi biex jitjieb is-software u l-kokreazzjoni ta' karatteristiċi ġodda jnaqqas l-ispejjeż għas-soċjetà, peress li aħna nibbenefikaw ukoll mit-titjib li sar minn żviluppaturi oħra. Dan jista' jtejjeb ukoll is-sigurtà peress li speċjalisti esterni u indipendenti jiċċekkjaw is-software għal bugs u nuqqasijiet fis-sigurtà.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Il-Kummissjoni għandha l-għan li tmexxi t-tranżizzjoni diġitali tal-Ewropa permezz tal-eżempju. Bir-regoli l-ġodda, il-Kummissjoni se twassal valur sinifikanti għall-kumpaniji, negozji ġodda u l-innovaturi, iċ-ċittadini u l-amministrazzjonijiet pubbliċi billi tħalli s-soluzzjonijiet tas-software tagħha miftuħin. Din id-deċiżjoni se jagħti spinta wkoll l-innovazzjoni, filwaqt li tibni bis-saħħa tal-kodiċi tal-Kummissjoni disponibbli pubblikament.” Eżempju tal-benefiċċji tas-sorsi miftuħa huwa l-Firma elettronika, sett ta' standards, għodod u servizzi bla ħlas li jgħinu lill-amministrazzjonijiet pubbliċi u lin-negozji jaċċelleraw il-ħolqien u l-verifika ta' firem elettroniċi li huma legalment validi fl-Istati Membri kollha tal-UE. Eżempju ieħor huwa LEOS, (Legislation Editing Open Software), is-software użat madwar il-Kummissjoni għall-abbozzar ta' testi legali. Oriġinarjament magħmul għall-Kummissjoni, LEOS issa qed jiġi żviluppat f'kollaborazzjoni mill-qrib mal-Ġermanja, Spanja u l-Greċja. Il-Kummissjoni se tagħmel is-software tagħha disponibbli bħala sors miftuħ f'repożitorju uniku biex tiffaċilita l-aċċess għalih u l-użu mill-ġdid tiegħu. Qabel ma jinħareġ, kull software se jiġi ċċekkjat biex jiġu evitati r-riskji relatati mas-sigurtà jew mal-kunfidenzjalità, il-kwistjonijiet ta' protezzjoni tad-data jew il-ksur tad-drittijiet tal-proprjetà intellettwali ta' partijiet terzi. B'din id-deċiżjoni, ħafna azzjonijiet se jiġu ffaċilitati u mtejba: Il-Kummissjoni diġà għandha mijiet ta' proġetti tas-software b'sors miftuħ, inkluż software żviluppat għall-Faċilità Nikkollegaw l-Ewropa, għall-Eurostat, għall-Programm Ewropa Interoperabbli (programm dwar Soluzzjonijiet ta' interoperabbiltà għall-amministrazzjonijiet pubbliċi, in-negozjiu ċ-ċittadini; dak li kien il-programm ISA²), u għaċ-Ċentru Konġunt tar-Riċerka. L-istrateġija diġitali tal-UE għandha l-għan li tagħmel it-trasformazzjoni diġitali taħdem għan-nies u għan-negozji, filwaqt li tgħin biex tintlaħaq il-mira tagħha ta' Ewropa newtrali għall-klima sal-2050. Il-President Ursula von der Leyen għamlet id-diġitalizzazzjoni tal-Kummissjoni prijorità, biex tgħin fl-istimulazzjoni tat-tranżizzjoni diġitali u biex tiżgura li l-Kummissjoni tmexxi permezz tal-eżempju. Dawn ir-regoli isegwu l-Istrateġija tal-Kummissjoni dwar is-Software b'Sors Miftuħ 2020–2023, li bit-tema “Aħseb Miftuħ”, stabbilixxew viżjoni għall-inċentivar u l-ingranaġġ tal-potenza trasformattiva, innovattiva u kollaborattiva tas-sors miftuħ, il-prinċipji u l-prattiki ta' żvilupp tagħha. L-istrateġija tikkontribwixxi għall-għanijiet tal-Istrateġija Diġitali globali tal-Kummissjoni u tal-programm Ewropa Diġitali. Regoli ġodda dwar is-Software b'Sors Miftuħ L-istrateġija tal-Kummissjoni dwar is-Software b'Sors Miftuħ 2020–2023. Studju tal-Kummissjoni dwar “L-impatt tas-Software u Hardware b'Sors Miftuħ fuq l-indipendenza teknoloġika, il-kompetittività u l-innovazzjoni fl-ekonomija tal-UE”